Fire hjulmutre på Acura.
En **hjulmutter** er en mutter som brukes til å feste hjulet til navboltene på et kjøretøy, og dermed til kjøretøyets aksler. Hjulmutre brukes ofte på biler, lastebiler og andre store kjøretøy som bruker gummidekk.

Design
------

### Kon

Hjulmutre har som regel en kon eller avrundet ende, og denne festes mot stål- og alumuniumsfelger. Konen på gatebiler er som regel 60 grader, mens 45 grader er vanlig på racerbiler. Konen har to funksjoner:

* Sentrere felgen på akslingen
* Hindre at mutteren løsner under kjøring på grunn av presesjon

Konen kan enten være en fast del av mutteren eller en løs del (slingremutter). Et populært alternativ til den koniske formen er avrundet/halvkuleform. Avrundet form brukes blant annet av Audi, BMW og Honda, men utfører samme funksjon.[]

Hjulbolter kan ha ulike former. Lettmetallfelger fra ettermarkedet krever ofte spesifikke hjulbolter for å passe med monteringshullene.[]

### Hjulbolter istedenfor hjulmutre?

Noen bilprodusenter (Audi, BMW, Mercedes-Benz, Saab og Volkswagen) bruker **hjulbolter** istedenfor hjulmutre og navbolter. Hjulboltene skrus da direkte i gjengede hull i navet eller på bremseskiven istedenfor navbolter.

* Bil med 5 navbolter for bruk med hjulmutreBil med 5 navbolter for bruk med hjulmutre
* Fem gule hjulmutreFem gule hjulmutre
* Bil uten navbolter for bruk med 4 hjulbolterBil uten navbolter for bruk med 4 hjulbolter
* Fire hjulbolter, fra venstre: Tre M12x1,5 mm bolter med forskjellig lengde, og en M14x1,5 mm bolt.Fire hjulbolter, fra venstre: Tre M12x1,5 mm bolter med forskjellig lengde, og en M14x1,5 mm bolt.

### Gjenger

Gjengetypen på hjulmutrene varierer mellom bilmerker og modeller. Eksempler på vanlige metriske gjenger er:

* M10x1.25 mm
* M12 (1.25, **1.5** eller 1.75 mm gjengestigning, med M12x1.5 mm som den mest vanlige)
* M14 (1.25, **1.5** eller 2 mm pitch, med M14x1.5 mm som den mest vanlige)
* M16x1.5 mm

Noen eldre amerikanske biler bruk tommegjenger, som for eksempel 7/16"-20 (11.1 mm), 1/2"-20 (12.7 mm) eller 9/16"-20 (14.3 mm).

Montering og demontering
------------------------

Skivebrems med 5 navbolter som stikker ut.
Hjulmutterindikatorer på en lastebil som indikerer at hjulene sitter fast.
En mekanisk hjulmutterindikator.
### Verktøy

Verktøy til montering og demontering av hjulmutre inkluderer hjulkryss, pipeskralle, muttertrekker eller momentnøkkel. Dersom hjulet skal tas av kan det også være nødvendig med en jekk for å heve bilen. Parkeringsklosser til de andre hjulene kan også være nyttig. Dersom hjulet er utstyrt med hjulkapsler må som regel disse fjernes før tas av før demontering og etter montering av hjulet.

Verktøystørrelsen avhenger av typen hjulmutter. De mest vanlige nøkkelstørrelsene er 17 mm, 19 mm og 21 mm, mens mindre vanlige størrelser er 22 mm, 23 mm, 11/16 tommer (17.5 mm) og 13/16 tommer (20.6 mm).

### Hjulmutre som sitter fast

Hjulmutre kan være vanskelige å fjerne dersom de har festet seg godt til navboltene. Dette kan særlig være tilfelle dersom man har hjulbolter av aluminium (som har kaldsveiset seg fast) eller rustent stål. En annen vanlig årsak er at hjulmutrene har vært trekt til med alt for mye moment. I slike tilfeller kan det være nødvendig å forlenge håndtaket på verktøyet slik at man får en lengre vektstang og mer kraft. Eventuelt kan man bruke muttertrekker til å løsne. Veksling mellom å stramme og løsne kan også hjelpe på vanskelige mutre.

### Montering

Hjulmutre bør strammes i et vekslende mønster som ofte kalles stjernemønster. Dette skal sikre at hjulet ikke strammes skjevt mot monteringsflaten. Under installasjon er det også anbefalt å bruke kalibrert momentnøkkel. Til motsetning fra hjulkryss, pipeskralle eller muttertrekker så vil momentnøkkelen sikre nøyaktig og tilstrekkelig tiltrekkingsmoment. For lite moment kan føre til at hjulet løsner, mens for mye moment kan føre til skader på felg, nav, hjulmutre/bolter eller navboltene. Spesifikasjoner på dreiemoment kan varierere mellom ulike kjøretøy, men ligger som regel mellom 90-120 Nm.

Deteksjon av løse hjulmutre
---------------------------

Noen store kjøretøy er utstyrt med mekaniske indikatorer som kan gi tidlig varsel om løse hjulmutre. Indikatoren spinner med mutteren, og løsnede mutre kan dermed oppdages ved visuell inspeksjon.

Linksgjenger
------------

Noen eldre amerikanske biler brukte linksgjenger på hjulene på venstre side av bilen for å hindre at hjulene skulle løsne. Dette gjelder biler produsert av Chrysler før 1975, samt de fleste Buick, Pontiac og Oldsmobile produsert før 1965. Senere fant man ut at koniske hjulmutre utfører samme funksjon som linksgjengene. De fleste moderne biler bruker høyregjenger på alle hjulene.

Se også
-------

* Navbolt
* Hjulkryss
* Hjulmutterindikator
* Pinnebolt

Referanser
----------

1. ↑  Boltsirkel.no
2. 1 2  «Lug Nut Sizes for All Car Manufacturers (with Chart)». Arkivert fra originalen 7. august 2020. Besøkt 16. september 2020.
3. ↑  Lug Nut Sizes (w/ Chart For All Car Manufacturers through 2020)
4. ↑  «Removing and Installing Wheels». NSX Prime. Arkivert fra originalen 11. november 2007. Besøkt 4. oktober 2007.
5. ↑  «What Order Do I Tighten My Lug Nuts?». Matthew Wright, About.com. Arkivert fra originalen 18. august 2009. Besøkt 22. april 2010.
6. ↑  «Junkyard Crawl - Left Hand Lug Nuts Not Just for Mopars». Car Craft Magazine. Besøkt 8. desember 2016.